b'\n_START_ARTICLE_\nZapadno boji\xc5\xa1te (Prvi svjetski rat)\n_START_SECTION_\nPo\xc4\x8detak - Njema\xc4\x8dka invazija Francuske i Belgije\n_START_PARAGRAPH_\nRatne operacije Prvog svjetskog rata otpo\xc4\x8dele su njema\xc4\x8dkim provo\xc4\x91enjem modificiranog Schieffenovog plana. Trebalo je masivnim prodorom (na zapadu je koncentrirano sedam njema\xc4\x8dkih armija) brzo napasti Francusku prodorom preko neutralne Belgije, a zatim zaokrenuti prema jugu radi okru\xc5\xbeenja francuskih snaga du\xc5\xbe njema\xc4\x8dke granice. Njema\xc4\x8dke armije napale su Belgiju 4. kolovoza 1914. Prije toga, 2. kolovoza, bez objave rata i bez otpora, okupirali su Luksemburg. Prva bitka u Belgiji bila je Bitka za Li\xc3\xa8ge koja je potrajala od 5. do 16. kolovoza. Grad je bio dobro utvr\xc4\x91en a njema\xc4\x8dka armija iznena\xc4\x91ena razinom otpora. No, njema\xc4\x8dko te\xc5\xa1ko topni\xc5\xa1tvo uspjela je za nekoliko dana klju\xc4\x8dne utvrde pretvoriti u ru\xc5\xa1evine. Nakon pada Li\xc3\xa8gea, belgijska se vojska povukla u Antwerpen i Namur. Iako je glavnina njema\xc4\x8dke vojske zaobi\xc5\xa1la Antwerpen, to je ostalo prijetnja njihovom desnom krilu. Slijedila je opsada Namura, od 20. do 23. kolovoza._NEWLINE_Francuska vojska imala je pet armija raspore\xc4\x91enih uz svoju granicu. Njihov prijeratni ofanzivni plan predvi\xc4\x91ao je okupaciju Elzasa i Lorene nakon izbijanja neprijateljstava. 7. kolovoza Francuzi napadaju Lorenu s ciljem osvajanja Mulhousa i Colmara. Glavna ofanziva po\xc4\x8dela je 14. kolovoza napadom prema Sarrebourgu i Morhangeu u Loreni.Pridr\xc5\xbeavaju\xc4\x87i se Schlieffenovog plana, Nijemci su se polako povla\xc4\x8dili nanose\xc4\x87i pri tome Francuzima ozbiljne gubitke. Francuske 3. i 4. armija napredovale su prema Saaru dok ih njema\xc4\x8dke rezervne snage Bitkom za Elzas nisu prisilili na povla\xc4\x8denje._NEWLINE_Njema\xc4\x8dka vojska u svom prodoru kroz Belgiju uzrokovala je velike patnje civilnog stanovni\xc5\xa1tva. Ratni zlo\xc4\x8dini koji su po\xc4\x8dinjeni u tom razdoblju postali su poznati pod nazivom silovanje Belgije.Kad je osnovna ofanzivna namjera Nijemaca postala jasna, general Joseph Joffre po\xc4\x8deo je oja\xc4\x8davati svoje lijevo krilo u sjevernoj Francuskoj, no bilo je kasno da bi na granici zadr\xc5\xbeao njema\xc4\x8dke snage. Nakon prelaska preko Belgije, Luksemburga i Ardena, Nijemci se u drugoj polovici kolovoza sukobljavaju na sjeveru Francuske sa snagama generala Joffrea i Britanskim ekspedicijskim snagama u nizu bitaka poznatih pod zajedni\xc4\x8dkim imenom Grani\xc4\x8dne bitkeprisiljavaju\xc4\x87i ih na povla\xc4\x8denje._NEWLINE_Njema\xc4\x8dke snage stigle su na oko 70 km od Pariza, gdje se u Prvoj bitki na Marni (6.-12. rujna) sukobljavaju s francuskim i britanskim snagama. Prodor Nijemaca u Francusku time je zaustavljen, a osnovni ratni cilj brzog osvajanja francuskih industrijskih podru\xc4\x8dja osuje\xc4\x87en. Nijemci su se povukli do rijeke Aisne gdje se boji\xc5\xa1te stabiliziralo. U obostranim poku\xc5\xa1ajima da obuhvate protivnikovo zapadno krilo, te\xc5\xbei\xc5\xa1te borbi premje\xc5\xa1talo se sve do Sjevernog mora uz niz bitaka pod nazivom Trka k moru. Zbog obostrane iscrpljenosti boji\xc5\xa1te se u listopadu stabiliziralo i nastupilo je razdoblje pozicijskog odnosno rovovskoga rata. Uspostavljeni su i obrambeni sustavi koji su se protegli od Sjevernog mora sve do \xc5\xa1vicarske granice._NEWLINE_Pod njema\xc4\x8dkom okupacijom ostala je gotovo cijela Belgija i nekoliko sjevernofrancuskih departmana.Posljedica toga bila je da su Nijemci u svojim rukama imali 64% francuske proizvodnje sirovog \xc5\xbeeljeza, 24% proizvodnje \xc4\x8delika i 40% ukupnih rudnih kapaciteta. To je imalo ozbiljne, ali ne i presudne posljedice za francusku industriju._NEWLINE_Boji\xc5\xa1nicu na strani Antante dr\xc5\xbeale su armije pojedinih saveznika tako, da je svaka nacija branila svoj dio. Od obale na sjeveru prvo su bile snage Belgije, Britanskog Carstva i Francuske. Nakon Bitke za Yser koja je vo\xc4\x91ena u listopadu, belgijske snage kontrolirale su 35 km duga\xc4\x8dki odjeljak boji\xc5\xa1nice od obale flandrijskog teritorija du\xc5\xbe rijeke Yser i kanala Yperlee, od Nieuporta do Boesingha.Ju\xc5\xbeno je bio odjeljak Britanskih ekspedicijskih snaga. Tu su od 19. do 22. studenog njema\xc4\x8dke snage poku\xc5\xa1ale zadnji proboj tijekom 1914. godine u Prvoj bitki za Ypres. Obje strane su imale velike gubitke, no proboj nije uspio.U vrijeme Bo\xc5\xbei\xc4\x87a britanske snage kontrolirale su crtu od kanala La Bass\xc3\xa9e do ju\xc5\xbeno od St. Eloi u dolini Somme. Preostalu boji\xc5\xa1nicu do \xc5\xa1vicarske granice dr\xc5\xbeali su Francuzi.\n_START_SECTION_\nPat pozicija - Polo\xc5\xbeaji se ne mijenjaju\n_START_PARAGRAPH_\nZapadna boji\xc5\xa1nica oblikovala se ukapanjem frontova Nijemaca i snaga Antante u razdoblju od listopada pa do pred kraj 1914. godine i nije se zna\xc4\x8dajnije pomicala \xc4\x8ditavo vrijeme rata, osim njema\xc4\x8dkog povla\xc4\x8denja do defanzivnih polo\xc5\xbeaja na Siegfriedovoj liniji 1917. i njema\xc4\x8dke ofenzive u prolje\xc4\x87e 1918. godine._NEWLINE_Ova boji\xc5\xa1nica donijela je strahovite patnje vojnicima obaju strana. Ovo uklju\xc4\x8duje velike napade pje\xc5\xa1a\xc5\xa1tva protiv sna\xc5\xbeno utvr\xc4\x91enih polo\xc5\xbeaja branjenih strojnicama, rat bojnim otrovima, topni\xc4\x8dke napade koji su trajali danima i topni\xc4\x8dke dvoboje u do tada nevi\xc4\x91enim razmjerama, prve zra\xc4\x8dne bitke i prela\xc5\xbeenje pje\xc5\xa1a\xc5\xa1tva obaju strana preko neprijateljskih minskih polja. Tu su poginuli ili ranjeni milijuni vojnika. Stotine tisu\xc4\x87a poginulih le\xc5\xbee sahranjeni na stotinama vojnih groblja du\xc5\xbe zapadne boji\xc5\xa1nice ili i do danas nisu na\xc4\x91eni u razorenoj i samo mukotrpno rekultiviranoj zemlji._NEWLINE_Borbena djelovanja - prije svega intenzivno kori\xc5\xa1tenje topni\xc5\xa1tva - ostavila su mjestimi\xc4\x8dno prava polja kratera. Crta boji\xc5\xa1nice ovog pozicijskog rata mo\xc5\xbee se razaznati na mnogim mjestima i danas, gotovo \xc4\x8ditavo stolje\xc4\x87e kasnije.\n_START_SECTION_\nNastavak i svr\xc5\xa1etak vojnih operacija\n_START_PARAGRAPH_\nNijemci su u travnju 1915. kod Ypresa prvi uporabili bojne otrove. Do kraja 1915. nije bilo zna\xc4\x8dajnih pomaka usprkos velikim borbama i golemim gubicima na objema stranama. U velja\xc4\x8di 1916. Nijemci su po\xc4\x8deli veliku ofenzivu kraj Verduna, koja je trajala do sredine srpnja bez zamjetnog uspjeha. Britanci i Francuzi odgovorili su ofenzivom na rijeci Sommi od srpnja do studenog u kojoj su prvi put uporabljeni tenkovi, ali njema\xc4\x8dka obrana nije probijena._NEWLINE_U 1917. inicijativa je bila uglavnom u rukama Francuza i Britanaca, koji su proveli nekoliko neuspjelih operacija. Posljednja je bila potkraj godine kraj Cambraia u kojoj su masovno upotrijebljeni tenkovi. Najve\xc4\x87a novina bio je ulazak SAD-a u rat i dolazak prvih ameri\xc4\x8dke snaga na rati\xc5\xa1te. Izbacivanje Rusije i Rumunjske iz rata Nijemci su iskoristili da poja\xc4\x8daju snage na Zapadu i poku\xc5\xa1aju posti\xc4\x87i rje\xc5\xa1enje prije masovnog dolaska ameri\xc4\x8dkih snaga._NEWLINE_Od o\xc5\xbeujka do srpnja 1918. Nijemci su u pet ofenziva poku\xc5\xa1ali posti\xc4\x87i pobjedu, ali bez uspjeha. Saveznici su u protuudaru od srpnja do sredine rujna primorali Nijemce da se povuku na Siegfriedovu crtu. Istodobno sa savezni\xc4\x8dkim napadima, u Njema\xc4\x8dkoj je u studenom izbila revolucija, progla\xc5\xa1ena je republika i 11. studenog 1918. potpisana kapitulacija njema\xc4\x8dke vojske.\n_START_SECTION_\nPosljedice\n_START_PARAGRAPH_\nUsprkos njema\xc4\x8dkim uspjesima drugdje, rat na zapadnom boji\xc5\xa1tu prisilio je Nijemce i njihove saveznike da zatra\xc5\xbee mir. Rezultat je bio, da su na Pari\xc5\xa1koj mirovnoj konferenciji 1919. uvjete za mir odre\xc4\x91ivale Francuska, Velika Britanija i SAD. Skopljen je Versajski ugovor._NEWLINE_Uvjeti ugovora obogaljili bi Njema\xc4\x8dku kao gospodarsku i vojnu silu. Versajskim ugovorom podru\xc4\x8dja Elzasa i Lorene vra\xc4\x87eni su Francuskoj, \xc5\xa1to je ograni\xc4\x8dilo koli\xc4\x8dinu raspolo\xc5\xbeivog ugljena za njema\xc4\x8dku industriju.'